**VÝZVA NA PREDKLADANIE ŽIADOSTÍ O NENÁVRATNÝ FINANČNÝ PRÍSPEVOK z programu rozvoja vidieka**

**slovenskej republiky 2014 – 2020**

**Číslo výzvy: 49/PRV/2020**

Pôdohospodárska platobná agentúra Hraničná 12, 815 26 Bratislava, IČO: 30 794 323 (ďalej len „PPA“), ako poskytovateľ nenávratného finančného príspevku z Programu rozvoja vidieka SR 2014 - 2020 (ďalej len „PRV“), vyhlasuje v zmysle ustanovení § 17, zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov a v súlade s platnou Príručkou pre žiadateľa o poskytnutie nenávratného finančného príspevku z PRV, ktorá je zverejnená na webovom sídle poskytovateľa: <http://www.apa.sk/prv-2014-2020-prirucka-pre-ziadatela> (ďalej len „Príručka“) **výzvu na predkladanie Žiadostí o poskytnutie nenávratného finančného príspevku z PRV** (ďalej len „výzva“)

**pre opatrenie: 21 - Výnimočná dočasná podpora pre poľnohospodárov a MSP, ktorí sú obzvlášť zasiahnutí krízou v dôsledku ochorenia COVID-19**

Zavedenie tohto nového výnimočného a dočasného opatrenia je reakciou na následky krízy, ktorá vznikla v dôsledku výskytu ochorenia COVID-19. Cieľom tohto opatrenia je riešiť problémy s likviditou, ktoré ohrozujú kontinuitu mikro, malých a stredných podnikov pôsobiacich v oblasti spracovania poľnohospodárskych výrobkov.

**Typ výzvy: uzavretá**

**Dátum vyhlásenia výzvy: 24. 8. 2020**

**Dátum uzavretia výzvy: 22. 9. 2020**

# Formálne náležitosti výzvy

## Kontaktné údaje poskytovateľa a spôsob komunikácie s poskytovateľom

Žiadosti o poskytnutie informácií adresujte na kanceláriu generálneho riaditeľa PPA, Hraničná 12, 815 26 Bratislava. Prípadné informácie je možné získať na tel. č. 02/52733800, e–mail: info@apa.sk alebo  na adrese kancelárie generálneho riaditeľa PPA, Hraničná 12, 815 26 Bratislava.  PPA bude reagovať na otázky, na ktoré je možné odpovedať informáciami zverejnenými na webovom sídle PPA len odkazmi na príslušné zverejnené dokumenty. V procese vyhodnocovania žiadostí o nenávratný finančný príspevok z PRV (ďalej len „ŽoNFP“) PPA **neposkytne informácie** o stave vyhodnocovania žiadostí. O konečnom výsledku vyhodnotenia ŽoNFP bude žiadateľ písomne informovaný. Odpovede poskytnuté žiadateľovi telefonicky ústnou formou, pokiaľ neboli spracované do písomnej podoby, nemožno považovať za záväzné a žiadateľ sa na ne nemôže odvolať. PPA neposkytuje individuálne poradenstvo k vyhlásenej výzve.

## Časový harmonogram konania o ŽoNFP

|  |  |
| --- | --- |
| **Podávanie a prijímanie ŽoNFP** | od 7. 9. 2020 do 22. 9. 2020 |
| **Hodnotenie ŽoNFP** | Začína od posledného možného dátumu na doručenie ŽoNFP elektronicky prostredníctvom [Ústredného portálu verejnej správy](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara) a končí dňom vydania Rozhodnutia o schválení/neschválení ŽoNFP. |
| **Počet podaných ŽoNFP v predmetnej výzve** | Menej ako 101 podaných ŽoNFP |
| **Vystavenie potvrdenia o registrácii ŽoNFP** | do 70 pracovných dní od posledného možného dátumu na doručenie ŽoNFP elektronicky prostredníctvom Ústredného portálu verejnej správy. Lehota na registráciu sa bude zvyšovať aritmetickým radom o 30 pracovných dní voči pôvodným 70 pracovným dňom pri prijatí ŽoNFP vyšších o každých 200 voči základným 100 ŽoNFP. |
| **Výber ŽoNFP** | do 40 pracovných dní od vystavenia potvrdenia o registrácii ŽoNFP za všetky ŽoNFP v prípade menšieho počtu ŽoNFP vo výzve ako 101. Lehota na zabezpečenie výberu sa bude zvyšovať aritmetickým radom o 30 pracovných dní voči pôvodným 40 pracovným dňom pri prijatí ŽoNFP vyšších o každých 200 voči základným 100 ŽoNFP. |
| **Vydanie rozhodnutia o schválení/neschválení ŽoNFP** | do 30 pracovných dní od uskutočnenia výberu v prípade menšieho počtu ŽoNFP v predmetnej výzve ako 101. Lehota na vydanie prvostupňového rozhodnutia sa bude zvyšovať aritmetickým radom o 20 pracovných dní voči pôvodným 30 pracovným dňom pri prijatí ŽoNFP vyšších o každých 200 voči základným 100 ŽoNFP. |

## Indikatívna výška finančných prostriedkov určených na vyčerpanie vo výzve sa člení na menej rozvinuté regióny (mimo Bratislavského kraja - v stĺpci MRR) a ostatné regióny (Bratislavský kraj - v stĺpci OR)

|  |  |  |
| --- | --- | --- |
| **Spolu indikatívna výška finančných prostriedkov (v EUR)** | **Indikatívna výška finančných prostriedkov za MRR (v EUR)** | **Indikatívna výška finančných prostriedkov za OR (v EUR)** |
| 20 000 000,00 | 19 000 000,00 | 1 000 000,00 |

## Indikatívna výška finančných prostriedkov určených na vyčerpanie vo výzve predstavuje 20 000 000,00 EUR v členení

|  |  |  |
| --- | --- | --- |
| **zdroj EPFRV + štátny rozpočet** | **menej rozvinuté regióny** | **viac rozvinutý región/ostatné regióny** |
| **EPFRV**  | (75%)  | 14 250 000,00 | (53%)  | 530 000,00 |
| **štátny rozpočet**  | (25%)  | 4 750 000,00 | (47%)  | 470 000,00 |
| **Spolu** | 19 000 000,00 | 1 000 000,00 |

## Výška nenávratného finančného príspevku na jedného žiadateľa

Maximálna výška pre podnik zamestnávajúci 1-9 zamestnancov: 10 000,00 EUR

Maximálna výška pre podnik zamestnávajúci 10-49 zamestnancov: 25 000,00 EUR

Maximálna výška pre podnik zamestnávajúci 50-249 zamestnancov: 50 000,00 EUR

Počet zamestnancov je rozhodujúci k 31.12.2019 v trvalom pracovnom pomere.

Zároveň platí, že poskytnutá výška nenávratného finančného príspevku nemôže byť vyššia ako celkové tržby žiadateľa za rok 2019.

Výška nenávratného finančného príspevku bude maximálna pri dodržaní stropu podľa počtu zamestnancov a zároveň stropu podľa výšky tržieb za rok 2019.

V prípade, ak výška požadovaného NFP za všetky ŽoNFP (ktoré splnia všetky podmienky stanovené vo výzve) značne prekročí indikatívnu výšku finančných prostriedkov určených na vyčerpanie vo výzve, môže sa uplatniť jednotný koeficient, ktorým sa pomerne zníži NFP pre každú ŽoNFP.

## Miesto podania ŽoNFP

ŽoNFP sa podávajú výlučne elektronicky prostredníctvom formulára ŽoNFP zverejneného na portáli [Slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara). Bližšie informácie o možnostiach elektronického podania formulára ŽoNFP, resp. priamy odkaz bude zverejnený na webovom sídle PPA najneskôr od 07.09.2020.

## Ďalšie formálne náležitosti

* + 1. Žiadateľ je oprávnený predložiť v rámci tejto výzvy predložiť maximálne **jednu ŽoNFP**. Žiadateľ predkladá jednu ŽoNFP podľa regiónu v ktorom má sídlo bez ohľadu na miesto prevádzok. V prípade, že žiadateľ pôsobí vo viacerých výrobných odvetviach potravinárstva najviac postihnutých COVID-19 uvedených v bode [2.2](#_Oprávnenosť_aktivít_realizácie) tejto výzvy predkladá maximálne jednu ŽoNFP.
		2. ŽoNFP sa vypĺňajú, podávajú a prijímajú v elektronickej forme počas lehoty uvedenej v tejto výzve, uvedenej v bode „[1.2](#_Časový_harmonogram_konania) Časový harmonogram konania o ŽoNFP“ a to na výlučne elektronicky prostredníctvom formulára ŽoNFP zverejneného na portáli [Slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara) (viď informáciu v bode 1.6 tejto výzvy). Ilustračný vzor „Formulára žiadosti o nenávratný finančný príspevok“ tvorí **prílohu č. 1** tejto výzvy.
		3. Žiadateľ je v zmysle § 19 ods. 4 zákona 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov povinný predložiť ŽoNFP riadne, včas a vo forme určenej poskytovateľom vo výzve.
* **ŽoNFP vrátane príloh je predložená riadne**, ak sú formulár ŽoNFP a prílohy vyplnené
na počítači v slovenskom jazyku, resp. v prípade príloh predložených v inom ako slovenskom jazyku, je priložený úradný preklad do slovenského jazyka. Preklad do slovenského jazyka sa nevyžaduje v prípade príloh, ktoré sú originálne vyhotovené
v českom jazyku a sú vypracované vo formáte, ktorý umožňuje objektívne posúdenie obsahu ŽoNFP (t.j. čitateľnosť písma).
* **ŽoNFP** **je doručená včas**, ak je doručená do elektronickej schránky PPA a to najneskôr do dátumu uzatvorenia výzvy[[1]](#footnote-1).
* **ŽoNFP je doručená v určenej forme**, ak je vyplnený formulár ŽoNFP (v zmysle podmienok uvedených vo formulári ŽoNFP, ktorého ilustračný vzor je **prílohou č. 1** výzvy) a zároveň formulár ŽoNFP a prílohy ŽoNFP (skeny vo formáte **pdf**) sú doručené v elektronickej podobe do elektronickej schránky PPA.
	+ 1. V prípade, že ŽoNFP nebola doručená riadne, včas, alebo v určenej forme, PPA konanie zastaví a vydá Rozhodnutie o zastavení konania v zmysle § 20 ods. 1 písm. c) zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov;
		2. ŽoNFP sa podávajú spolu so všetkými **naskenovanými povinnými prílohami vo formáte pdf výlučne elektronicky** prostredníctvom formulára ŽoNFP zverejneného na portáli [Slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara). (viď informáciu v bode 1.6 tejto výzvy);
		3. ŽoNFP musia byť podpísané štatutárnym orgánom žiadateľa (v prípade právnickej osoby v súlade s oprávnením konať za ňu) alebo osobou úradne splnomocnenou štatutárnym orgánom žiadateľa kvalifikovaným elektronickým podpisom. Aby bolo možné túto žiadosť elektronicky podpísať je potrebné disponovať príslušným hardvérom, softvérom a aktivovanou elektronickou schránkou. Zároveň osoba konajúca v mene oprávneného žiadateľa, ak je odlišná od štatutárneho orgánu žiadateľa uvedeného v príslušnom registri, musí byť riadne splnomocnená na výkon predmetných úkonov alebo predložiť iný naskenovaný doklad preukazujúci jej oprávnenie konať v mene žiadateľa;
		4. Ak vzniknú v rámci administratívneho overenia pochybnosti o pravdivosti alebo úplnosti ŽoNFP alebo jej príloh, PPA tieto pochybnosti oznámi elektronicky žiadateľovi a vyzve ho, aby sa k nim vyjadril. Lehota na vyjadrenie/doplnenie nesmie byť kratšia ako 5 pracovných dní od doručenia oznámenia. **Pre zabezpečenie plne elektronickej komunikácie vo vzťahu k ŽoNFP je potrebné aby žiadateľ mal aktivovanú elektronickú schránku na doručovanie. Právnické osoby majú schránky aktivované automaticky. Fyzická osoba (bez ohľadu na to či je alebo nie podnikateľom) nemá svoju schránku aktivovanú automaticky, preto si ju musí aktivovať na doručovanie sama**;
		5. V prípade, že žiadateľ nedoplní ŽoNFP alebo neodstráni tieto pochybnosti o pravdivosti alebo úplnosti ŽoNFP v stanovenej lehote, PPA v zmysle § 20, ods. 1, písm. d) zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov konanie zastaví a vydá Rozhodnutie o zastavení konania;
		6. PPA registruje len kompletné ŽoNFP, t.j. ŽoNFP, ktoré obsahujú všetky povinné prílohy, uvedené vo formulári ŽoNFP, v časti „C Povinné prílohy projektu pri podaní Žiadosti“. V prípade nesplnenia týchto podmienok (ani po možnosti doplnenia na základe § 19 ods. 5 zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov) PPA konanie o ŽoNFP zastaví a vydá Rozhodnutie o zastavení konania v znení § 20 ods. 1 písm. d) zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.

# Podmienky poskytnutia NFP

## Oprávnenosť žiadateľa (prijímateľa)

### **Všeobecné podmienky oprávnenosti žiadateľa (prijímateľa)**

**Oprávnenými žiadateľmi** (konečnými prijímateľmi) sú mikropodniky, malé a stredné podniky (ďalej len „MSP“), spĺňajúce vymedzenie v zmysle Prílohy I nariadenia Komisie (EÚ) č. 651/2014 a ktoré sú fyzickými a právnickými osobami podnikajúcimi v oblasti spracovania poľnohospodárskych výrobkov (s výnimkou rybích produktov).

Príručka EK pre používateľov k definícii MSP tvorí **prílohu č. 2** tejto výzvy.

## Oprávnenosť aktivít realizácie projektu

Oprávneným projektom sa v tomto prípade rozumie podaná ŽoNFP, ktorá spĺňa všetky ostatné podmienky poskytnutia príspevku stanovené v tejto výzve ako aj podmienky oprávnenosti žiadateľa. V súlade s cieľom opatrenia ide o podporu likvidity prijímateľov, tzn. výzva nedefinuje oprávnené výdavky pre žiadateľa/prijímateľa.

Oprávnené sú ŽoNFP žiadateľov z výrobných odvetví potravinárstva najviac postihnutých COVID-19:

Vinársky priemysel

Mäsový priemysel

Mliekarenský priemysel

Konzervárenský priemysel

Hydinársky priemysel

Mlynský priemysel

Cukrovarnícky priemysel

Sladovnícky priemysel

## Oprávnenosť miesta realizácie projektu

Celé územie Slovenska (NUTS I) – v súlade s podmienkami uvedenými v bode [2.4.2](#_Kritériá_pre_výber) Výberové kritériá, ktoré je rozdelené na menej rozvinuté regióny (mimo Bratislavského kraja) a ostatné regióny (Bratislavský kraj).

## Kritériá pre výber projektov

### **Všeobecné podmienky poskytnutia príspevku**

1. **Žiadateľ nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové poistenie.**

§ 8a ods. 4 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Splátkový kalendár potvrdený veriteľom sa akceptuje.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

**Spôsob overenia vykoná PPA:**

Všeobecná zdravotná poisťovňa: <https://www.vszp.sk/platitelia/platenie-poistneho/zoznam-dlznikov.html>

Dôvera zdravotná poisťovňa: <http://www.dovera.sk/overenia/dlznici/zoznam-dlznikov>

Union: <https://www.union.sk/zoznam-dlznikov>

Sociálna poisťovňa: <http://www.socpoist.sk/zoznam-dlznikov-emw/487s>

1. **Žiadateľ nie je v likvidácii (netýka sa fyzických osôb uvedených v § 2 odseku 2 písmena b), d) zákona č. 513/1991 Zb. Obchodný zákonník); nie je voči nemu vedené konkurzné konanie; nie je v konkurze, v reštrukturalizácii a nebol voči nemu zamietnutý návrh na vyhlásenie konkurzu pre nedostatok majetku a neporušil v predchádzajúcich 3 rokoch zákaz nelegálneho zamestnávania.**

§ 8a ods. 4 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. V priebehu trvania záväzku táto skutočnosť podlieha oznamovacej povinnosti prijímateľa voči poskytovateľovi.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

**Spôsob overenia vykoná PPA:**

<http://reg.ip.gov.sk/register/> Zoznam fyzických osôb a právnických osôb, ktoré porušili zákaz nelegálneho zamestnávania (Zákon č. 82/2005 Z. z.)

Splnenie tejto podmienky overuje PPA priamo prostredníctvom údajov a informácií v obchodnom vestníku, ktorý je informačným systémom verejnej správy v súlade so zákonom č. 200/2011 Z. z. o Obchodnom vestníku a je verejne dostupný v elektronickej podobe na:

<https://www.justice.gov.sk/PortalApp/ObchodnyVestnik/Web/Zoznam.aspx>

1. **Žiadateľ má vysporiadané finančné vzťahy so štátnym rozpočtom v riadnej lehote, a nie je voči nemu vedený výkon rozhodnutia, čo neplatí, ak je výkon rozhodnutia vedený na podiel v spoločnej nehnuteľnosti alebo na pozemok v spoločne obhospodarovanej nehnuteľnosti podľa zákona č. 97/2013 Z.z. o pozemkových spoločenstvách v znení neskorších predpisov.**

§ 8a ods. 4 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. V priebehu trvania záväzku táto skutočnosť podlieha oznamovacej povinnosti prijímateľa voči poskytovateľovi.

Podmienka sa netýka výkonu rozhodnutia voči členom riadiacich a dozorných orgánov žiadateľa, ale je relevantná vo vzťahu k subjektu žiadateľa.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

**Spôsob overenia vykoná PPA:**

V zozname daňových dlžníkov, ktorý je verejne dostupný na <https://www.financnasprava.sk/sk/elektronicke-sluzby/verejne-sluzby/zoznamy/detail/_f4211cf3-eb6d-4b43-928e-a62800e27a3a>.

1. **Žiadateľ musí dodržiavať princíp zákazu konfliktu záujmov v súlade so zákonom č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.**

§ 46 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

1. **Žiadateľ, ani jeho štatutárny orgán, ani žiadny člen štatutárneho orgánu, ani prokurista/osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin machinácie pri verejnom obstarávaní a verejnej dražbe.**

Nariadenie Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov (ďalej len „Nariadenie o CED“)[[2]](#footnote-2).

**Forma a spôsob preukázania:**

Formulár ŽoNFP časť D Čestné vyhlásenie žiadateľa

Údaje potrebné na vyžiadanie výpisu z registra trestov (**príloha č. 1** ŽoNFP) alebo Výpis z registra trestov nie starší ako 1 mesiac ku dňu predloženia ŽoNFP, a to za **každú osobu oprávnenú konať v mene žiadateľa**.

Údaje potrebné na vyžiadanie výpisu z registra trestov budú využité na overenie splnenia všeobecnej podmienky poskytnutia príspevku prostredníctvom údajov a informácií portálu OverSiprostredníctvom webového sídla: <https://oversi.gov.sk/>. Údaje potrebné na vyžiadanie výpisu z registra trestov sa týkajú štatutárneho orgánu žiadateľa, každého člena štatutárneho orgánu žiadateľa, prokuristu a osoby splnomocnenej zastupovať žiadateľa v konaní o ŽoNFP. Údaje poskytuje dotknutá fyzická osoba. V prípade viacerých osôb je potrebné, aby údaje potrebné na vyžiadanie výpisu z registra trestov poskytla každá fyzická osoba samostatne na samostatnom tlačive.

Za fyzickú osobu, ktorá nedisponuje rodným číslom generovaným v SR (napr. zahraničná osoba) alebo neposkytla údaje potrebné na vyžiadanie výpisu z registra trestov je žiadateľ povinný v rámci povinnej **prílohy č. 1** ŽoNFP predložiť výpis z registra trestov, ktorý nie je starší ako 1 mesiac ku dňu predloženia ŽoNFP.

Pokiaľ PPA nebude disponovať údajmi potrebnými na vyžiadanie výpisu z registra trestov alebo výpisom z registra trestov zo strany žiadateľa alebo ak zo strany PPA nie je možné overiť splnenie uvedenej všeobecnej podmienky poskytnutia príspevku prostredníctvom údajov a informácií portálu OverSi prostredníctvom webového sídla: <https://oversi.gov.sk/>, PPA vyzve žiadateľa na predloženie výpisu z registra trestov, ktorý nie je starší ako 1 mesiac ku dňu doplnenia ŽoNFP.

Upozornenie: Ak v priebehu konania o ŽoNFP dôjde k zmene štatutárneho orgánu, resp. člena štatutárneho orgánu alebo k zmene či k doplneniu osoby splnomocnenej zastupovať žiadateľa v konaní, žiadateľ zasiela oznámenie o takejto zmene spolu s údajmi potrebnými na vyžiadanie výpisu z registra trestov alebo Výpisom z registra trestov nie starším ako 1 mesiac ku dňu zaslania oznámenia.

1. **Žiadateľ, ktorým je právnická osoba, nemá právoplatným rozsudkom uložený trest zákazu prijímať dotácie a/alebo subvencie, trest zákazu prijímať pomoc a podporu poskytovanú z fondov EÚ alebo trest zákazu činnosti vo verejnom obstarávaní podľa osobitného predpisu**[[3]](#footnote-3)**.**

**Forma a spôsob preukázania:**

Formulár ŽoNFP časť D Čestné vyhlásenie žiadateľa

Podmienka bude overovaná centrálne na základe vyhodnotenia informácií uvedených v zozname odsúdených právnických osôb, ktorý je verejne dostupný v elektronickej podobe na stránke: <https://esluzby.genpro.gov.sk/zoznam-odsudenych-pravnickych-osob>.

Upozorňujeme žiadateľov, aby si pred predložením ŽoNFP overili správnosť údajov vo vyššie uvedenom zozname odsúdených právnických osôb a v prípade nesprávnych údajov zabezpečili relevantné kroky na ich úpravu ešte pred predložením ŽoNFP.

### **Výberové kritériá**

1. Podnik realizuje výrobu potravinárskych výrobkov, v rámci aspoň 1 z výrobných odvetví potravinárstva najviac postihnutých COVID-19 uvedených v kapitole 2.2, v registrovanej, resp. schválenej prevádzkarni na území Slovenskej republiky podľa zákona č. 152/1995 Z. z. o potravinách v znení neskorších predpisov

**Forma a spôsob preukázania:**

Formulár ŽoNFP časť B projekt

**Spôsob overenia vykoná PPA**

Podmienka bude overovaná centrálne podľa zoznamu v registrovaných, resp. schválených potravinárskych prevádzkarní, ktorý je verejne dostupný na <https://www.svps.sk/potraviny/zoznamy_potraviny.asp?LANG=SK>

1. Hlavný predmet činnosti podniku k 31.12.2019 podľa štatistickej klasifikácie ekonomických činností SK NACE priamo súvisí s potravinárskou výrobou v rámci aspoň 1 z výrobných odvetví potravinárstva najviac postihnutých COVID-19 uvedených v kapitole [2.2](#bod22sektor) tejto výzvy

**Forma a spôsob preukázania:**

Formulár ŽoNFP časť B projekt

Podmienka bude overovaná centrálne na základe vyhodnotenia informácií uvedených v Registri účtovných závierok, ktorý je verejne dostupný na <http://www.registeruz.sk/cruz-public/domain/accountingentity/simplesearch> resp. na základe predložených účtovných závierok podniku

1. Podnik zamestnáva aspoň jedného zamestnanca v trvalom pracovnom pomere, zamestnaného k 31.12.2019

**Forma a spôsob preukázania:**

Formulár ŽoNFP časť B projekt

**Spôsob overenia vykoná PPA**

Podmienka bude overovaná centrálne na základe údajov o počte zamestnancov poskytnutých Sociálnou poisťovňou

1. Vstupný a výstupný produkt hlavného predmetu činnosti podľa [bodu 2](#bod242_2) tejto podkapitoly sa nachádza na Zozname produktov uvedených v prílohe I ZFEÚ (s výnimkou rybích produktov – **Príloha č. 6** výzvy)

**Forma a spôsob preukázania:**

Formulár ŽoNFP časť B projekt

## Spôsob financovania

Jednorazová paušálna platba

## Splnenie podmienok ustanovených v osobitných predpisoch

* + 1. Európska komisia zriadila a prevádzkuje Systém včasného odhaľovania rizika a vylúčených subjektov – The Early Detection and Exclusion System (ďalej len „EDES databáza“), aby posilnila ochranu finančných záujmov Európskej únie. Od 1. januára 2016 EDES databáza nahrádza Systém včasného varovania (Early Warning System – EWS) a Centrálnu databázu vylúčených subjektov (Central Exclusion Database – CED).

Predbežná informácia pre žiadateľov o nenávratný finančný príspevok, resp. o príspevok v zmysle čl. 105a a nasl. nariadenia Európskeho parlamentu a Rady (EÚ, Euratom) 1929/2015 z 28. októbra 2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie tvorí Prílohu č. 3 tejto výzvy. Žiadateľ nemôže byť evidovaný v Systéme včasného odhaľovania rizika a vylúčenia (EDES) ako vylúčená osoba alebo subjekt (v zmysle článku 135 a nasledujúcich nariadenia č. 2018/1046), ktorej splnenie žiadateľ preukáže formou čestného vyhlásenia a poskytovateľ overí v Systéme včasného odhaľovania rizika a vylúčených subjektov (<https://ec.europa.eu/budget/edes/index_en.cfm>).

# Ďalšie informácie k výzve

* 1. PPA si vyhradzuje právo dodatočného vyžiadania ďalších informácií (objasnenia nezrovnalostí) od konečného prijímateľa/žiadateľa v závislosti od charakteru projektu. Lehota na predloženie týchto informácií nesmie byť kratšia, ako 5 pracovných dní odo dňa doručenia výzvy do elektronickej schránky žiadateľa určenú vo výzve na doplnenie ďalších informácií, pričom pre posúdenie včasného doručenia chýbajúcich dokladov (údajov) platia rovnaké podmienky, ako pri prijímaní ŽoNFP.
	2. Pred  nadobudnutím právoplatnosti rozhodnutia o schválení ŽoNFP neexistuje právny nárok na poskytnutie nenávratného finančného príspevku.
	3. PPA môže vydať rozhodnutie o schválení, rozhodnutie o neschválení a rozhodnutie o zastavení konania.
	4. ŽoNFP nebude schválená v prípade, že žiadateľ uviedol nepravdivé čestné vyhlásenie žiadateľa o konflikte záujmov a poskytol nesprávne či nepravdivé údaje. Ak sú pochybnosti o pravdivosti alebo úplnosti ŽoNFP a žiadateľ tieto pochybnosti neodstránil v určenej lehote, poskytovateľ vydá rozhodnutie o zastavení konania o ŽoNFP podľa § 20 odseku 1 písm. d) zákona č. 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov
	5. Žiadateľ musí spĺňať všetky kritériá pre výber projektov, uvedené
	v rámci bodu 2.4 tejto výzvy. V prípade nesplnenia niektorého z týchto kritérií vydá PPA rozhodnutie o neschválení ŽoNFP;
	6. Suma finančných prostriedkov z verejných zdrojov, požadovaná žiadateľom v deň jej predloženia na PPA je konečná a nie je možné ju v rámci procesu spracovávania dodatočne zvyšovať.

# Identifikácia synergických a komplementárnych účinkov

Výzva má synergické a komplementárne účinky vo vzťahu k výzvam v **Prílohe č. 7** tejto výzvy. Výzva nemá synergické a komplementárne účinky vo vzťahu k relevantným výzvam EŠIF a iným nástrojom podpory SR a EÚ.

# Zmeny vo výzve

* 1. V zmysle § 57 v spojení s § 56 ods. 1 zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov, vzhľadom na termín vyhlásenia výzvy, PPA môže výzvu zmeniť do vydania prvého rozhodnutia o žiadosti.
	2. Zmenu výzvy nie je možné vykonať, ak by sa takouto zmenou výzvy zúžil potenciálny okruh dotknutých žiadateľov. Zmena výzvy nemôže byť v rozpore s princípmi transparentnosti, nediskriminácie a rovnakého zaobchádzania.
	3. PPA v prípade zmeny výzvy umožní žiadateľovi doplniť alebo zmeniť ŽoNFP podanú do termínu zmeny výzvy, ak ide o takú zmenu výzvy, ktorou môže byť skôr podaná ŽoNFP dotknutá, pričom určí primeranú lehotu na doplnenie alebo zmenu ŽoNFP;
	4. Zmeny výzvy a jej príloh, vrátane zdôvodnenia zmien budú zverejňované formou oznámenia na webovom sídle PPA: [http://www.apa.sk](http://www.apa.sk/).

# Zrušenie výzvy

* 1. V zmysle § 57 v spojení s § 56 ods. 1 zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov, vzhľadom na termín vyhlásenia výzvy, PPA môže výzvu zrušiť. Rozhodnutie vydané na základe výzvy, ktorá bola zrušená, je zrušením výzvy nedotknuté. PPA predloženú žiadosť podanú do zrušenia výzvy, o ktorej nebolo rozhodnuté podľa § 57 ods. 7 alebo ods. 8 alebo podľa § 19 alebo § 20 zákona 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov, žiadateľovi vráti alebo o žiadosti rozhodne.
	2. Zrušenie výzvy, vrátane zdôvodnenia zrušenia bude zverejnené formou oznámenia na webovom sídle PPA: [http://www.apa.sk](http://www.apa.sk/).

**Prílohy:**

* 1. **Formulár žiadosti o nenávratný finančný príspevok**
	2. **Príručka pre žiadateľa o poskytnutie nenávratného finančného príspevku**
	3. **Informácia pre žiadateľov o nenávratný finančný príspevok, resp. o príspevok v zmysle čl. 105a a nasl. nariadenia Európskeho parlamentu a Rady (EÚ, Euratom) 1929/2015 z 28. októbra 2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie**
	4. **Zoznam merateľných ukazovateľov**
	5. **Príručka pre používateľov k definícii mikropodnikov, malých a stredných podnikov**
	6. **Príloha I k ZFEU**
	7. **Prehľad výziev a podpôr a výziev v súvislosti so šírením ochorenia COVID-19**

V Bratislave 24. 8. 2020

 **Ing. Tibor Guniš**

 generálny riaditeľ

1. za deň doručenia sa považuje deň uloženia ŽoNFP do e-schránky PPA [↑](#footnote-ref-1)
2. Od 1. januára 2016 EDES databáza nahrádza Systém včasného varovania (Early Warning System – EWS) a Centrálnu databázu vylúčených subjektov (Central Exclusion Database – CED). [↑](#footnote-ref-2)
3. Zákon 91/2016 Z.z. o trestnej zodpovednosti právnických osôb. [↑](#footnote-ref-3)